กรมชลประทาน ชี้แจงข้อมูลข่าวสารกรณีมีข่าวเผยแพร่ทางสื่อออนไลน์ว่า พนังกั้นน้ำบ้านบึงเนียม จ.ขอนแก่น
กรมชลประทาน ชี้แจงข้อมูลข่าวสารกรณีมีข่าวเผยแพร่ทางสื่อออนไลน์ว่า พนังกั้นน้ำบ้านบึงเนียม จังหวัดขอนแก่นเสียหาย

ตามที่มีข่าวเผยแพร่ทางสื่อออนไลน์ว่า พนังกั้นน้ำบ้านบึงเนียม จังหวัดขอนแก่นแตกเสียหาย นั้น สำนักงานชลประทานที่ 6 กรมชลประทาน ขอชี้แจงว่า วันนี้ (28 ต.ค. 2560) เวลา 12.30 น. คลอง3L-RMC กม13 895 ในพื้นที่โครงการส่งน้ำและบำรุงรักษาหนองหวาย บริเวณบ้านคุยโพธิ์ ต.บึงเนียม อ.เมืองขอนแก่น  เกิดน้ำซึมลอดคลอง 3L-RMC ทำให้ทรุดตัวและขาดช่วงแรกประมาณ 5 เมตร และขยายตัวออกเป็น 30 เมตร ในเวลา 18.00น. ทำให้น้ำจากลำน้ำพองไหลบ่าเข้าท่วมพื้นที่เกษตรกรรมในเบื้องต้นประมาณ 3,500 ไร่ ในอัตรา 70 ลบ.ม.ต่อวินาที 

ล่าสุดขณะนี้ นายสมศักดิ์ จังตระกุล ผู้ว่าราชการจังหวัดขอนแก่น กำลังประชุมคณะกรรมการบริหารจัดการน้ำ จังหวัดขอนแก่น ที่ศาลากลางจังหวัด โดยมีเจ้าหน้าที่กรมชลประทานเข้าร่วมประชุมเพื่อเร่งดำเนินการแก้ไขปัญหาที่เกิดขึ้นอย่างเร่งด่วน ซึ่งการดำเนินการขณะนี้ทุกฝ่าย และสำนักงานชลประทานที่ 6  ได้เสริมไม้ยูคาฯ ขวางคันคลองที่ขาด และวางถุงทรายบิ๊กแบ๊คกั้นขวางคันคลอง เพื่อป้องกันคันคลองไม่ให้ถูกน้ำกัดเซาะและทรุดตัวเพิ่มขึ้นทั้ง 2 ฝั่ง คาดว่าจะดำเนินการแล้วเสร็จในคืนนี้ (28 ต.ค. 60)

ทั้งนี้ การดำเนินการแก้ไขในระยะต่อไป กรมชลประทานจะดำเนินการปิดช่องขาดโดยใช้แผ่นเหล็ก Sheet-Pile กว้าง 40 เซนติเมตร ยาว 5 เมตร จำนวน 200 แผ่น ซึ่งจะนำมาจากสำนักงานชลประทานที่ 8 คาดว่าจะมาถึงภายในเวลาประมาณ 02.00 น.ของวันที่ 29 ตุลาคม 2560 และหากไม่เพียงพอจะนำมาเสริมอีก 300 แผ่น และใช้กล่อง Gabions บรรจุหินใหญ่ จากโครงการก่อสร้างสำนักงานชลประทานที่ 6 จำนวน 500 ชุด คาดว่าจะสามารถเริ่มดำเนินการได้ในวันพรุ่งนี้ (29 ต.ค.2560) นอกจากนี้ สำนักเครื่องจักรกล และสำนักงานชลประทานที่ 6 ได้ขนย้ายและติดตั้งเครื่องสูบน้ำเพิ่มเติมที่ประตูระบายน้ำ D8 จำนวน 19 เครื่อง เพื่อเร่งสูบน้ำที่เข้าท่วมขังในพื้นที่โดยเร็ว คาดว่าจะเริ่มดำเนินการสูบน้ำได้ภายในวันที่ 29 ต.ค.2560